  Туспуктэм: Россиысь МЧС-лэн Удмуртияя валтӥсь управлениезлэн пресс-службаез Наталия Сильвестрова 25-тӥ оштолэзе Россиысь МЧС-лэн Удмурт Элькунъя валтӥсь управлениезлэн юртаз вир сётон пункт радъязы. Улосвылысь нимысьтыз тупатэм удысэтысь 80 котыр ужасьёс донорской акцие пыриськизы но 40 литр вирзэс сётӥзы. Со сярысь управленилэн пресс-службаез ивортӥз. Акция 20-тӥ оштолэзе пусйиськись Донорлэн нуналэзлы тупатэмын вал но тылпулэсь утӥсь охраналэн нуналэз азьын, кудзэ 30-тӥ оштолэзе пусъё, ортчиз. Михаил Серкин, Россиысь МЧС-лэн элькунъя валтӥсь управлениысьтыз тылпу кысонъя ёзэслэн дежурной сменаезлэн кивалтӥсезлэн юрттӥсез, Россилэн дано донорез луэ. «Вирме нырысьсэ 15 ар талэсь азьло сётӥ. Частьысьтымы одӥгез ужасьмылэн ӵыжы-выжыезлы вир ӝог кулэ вал. Ми, кема малпаськытэк, донорской пунктэ мынӥмы. Туннэ нуналлы мон 60-лэсь трос пол вир сётӥ ни. Вир сётон – со ӟеч уж, котькин сое быдэстыны но озьы адямиослы юрттыны быгатэ » Михаил Серкин, Россиысь МЧС-лэн элькунъя валтӥсь управлениысьтыз тылпу кысонъя ёзэслэн дежурной сменаезлэн кивалтӥсезлэн юрттӥсез Таӵе акцие МЧС-ын ужасьён нырысьсэ уг пырисько. « Удысэтысьтымы ужасьёс та акцие котьку мыло-кыдо пырисько. Ми вылвськомы, вир котьку кулэ шуыса. Шумпотӥсько, ми пӧлын дано доноръёс но, вирзэс нырысьсэ сётӥсьёс но вань шуыса. Ачим но ужрадэ ялан пыриськисько » Сергей Пряженцев, Россиысь МЧС-лэн Удмурт Элькунъя управлениезлэн кивалтӥсез Акцие котькуд пыриськись вир сётонлы рос-прос дасяськиз, сиськонъя дэмланъёсты чаклаз. Вир сётон азьын ик ваньзэсты эмчиос эскеризы. Котькуд донорлэсь 450 миллилитр вирзэ кутӥзы. Тодэ вайытом, Удмуртиын улӥсь вирзэ 184 пол сётӥз. Тегъёс: Тазалык доноръёс МЧС Удмуртия  